**SPOROČILO ZA JAVNOST**

**Slovenska udeležba na mednarodni konferenci**

**o izobraževanju v Evropskem parlamentu**

**BRUSELJ - Konec septembra je v Evropskem parlamentu potekala mednarodna konferenca o izobraževanju, na kateri so udeleženci, to je predstavniki avtorjev, založnikov, učiteljev in organizacij, ki zastopajo imetnike pravic, obravnavali predvsem vsebino in pomen 4. člena predloga direktive o urejanju avtorske pravice na enotnem digitalnem trgu (direktiva DSM), ki govori o digitalni uporabi avtorskih del v izobraževanju. Na konferenci je imela svojega vabljenega predstavnika tudi Slovenija, kot poslovodja SAZOR in nekdanji direktor Urada za intelektualno lastnino se je srečanja udeležil Luka Novak, ki je nastopil v imenu evropskih organizacij za kolektivno upravljanje avtorske pravice.**

Slovenska avtorska in založniška organizacija za pravice reproduciranja (SAZOR) se je konference udeležila na povabilo mednarodne federacije organizacij za pravice reproduciranja (IFRRO), ki jo je organizirala v okviru sekcije “Content for Education”.

Na konferenci z naslovom **“Vzdržne, raznolike, visokokvalitetne vsebine za izobraževanje v Evropi: pomen uravnoteženega sistema avtorskih pravic”** so nastopili predstavniki avtorjev, založnikov, učiteljev in organizacij, ki zastopajo imetnike pravic.

Govorniki na konferenci so bili **John Degen,** izvršni direktor pisateljskega združenja Kanade in predsednik Mednarodnega pisateljskega foruma, ki je predstavil negativne posledice preširoko razumljene izjeme za uporabo varovanih del v izobraževanju v Kanadi, španski založnik **Jaume Vicens,** ki je v imenu Foruma izobraževalnih založnikov osvetlil pomen vlaganj v izobraževalna gradiva, **Guillaume Le Quintrec**, profesor zgodovine na pariškem liceju Fénelon, ki je poudaril pomen raznolikosti izobraževalnih gradiv za bogat kurikulum, in **Luka Novak**, poslovodja SAZOR in nekdanji direktor Urada za intelektualno lastnino, ki je nastopil v imenu evropskih organizacij za kolektivno upravljanje avtorske pravice.

Luka Novak je predstavil slovenski režim avtorskega prava in zakonsko podlago varovanja avtorske pravice ter izkušnje sodelovanja kolektivnih organizacij z izobraževalnim sistemom v Sloveniji, kjer je reprografija trenutno dobro urejena na podlagi sporazuma, sklenjenega med SAZOR in šolstvom. V svoji predstavitvi se je posvetil pogledom na izobraževalno izjemo za digitalno rabo pri “ponazoritvi pri pouku”, ki jo predvideva predlog direktive. **Poudaril je nujnost, da je vsaka izjema od izključnosti avtorske pravice predmet nadomestila za avtorje, kot zahteva Bernska konvencija**, ki za izjeme predvideva uporabo tristopenjskega testa, s katerim se določi, ali izjema pretirano škoduje interesom avtorjev. “V primeru, da imamo opravka z izjemo brez nadomestila, se “krog znanja”, ki povezuje obstoječe avtorje, šolnike ter učence v vlogi prihodnjih avtorjev, pretrga in močno oškoduje družbo znanja,” je povzel Novak.

**Konference, ki je del priprav na trilog med evropskimi inštitucijami, v katerem se bo izrisala končna verzija direktive, so se udeležili predstavniki Evropske komisije, poslanci v Evropskem parlamentu (od slovenskih se je odzval Igor Šoltes), strokovne organizacije ter stalna predstavništva držav članic.**

**SAZOR je s povabilom na omenjeno evropsko konferenco dobil priznanje, da je njegova vloga pri prizadevanjih za sprejem direktive pomembna tudi na evropski ravni.**

**Ljubljana, 8. 10. 2018**